КIуэкIуэ Юрий: «Коррупцэмрэ мылъкур щIэуфауэ зэрызэрагъэкIуэкIымрэ япэщIэувэн хуейщ»
КъБР-м и Iэтащхьэ КIуэкIуэ Юрий Правительствэм и Унэм дыгъуасэ щригъэкIуэкIащ Къэбэрдей-Балъкъэрым хабзэр къыщызэгъэпэщыным хуэунэтIауэ зэпымыууэ лажьэ и ЗэзыгъэуIу зэхуэсымрэ Экономикэ, жылагъуэ шынагъуэншагъэмкIэ и советымрэ я зэIущIэ.
Абы щытепсэлъыхьащ коррупцэм пэщIэтыным теухуа Iуэхухэмрэ къэралыр зыхуэныкъуэхэр къэщэ-хуным хабзэр къыщызэпамыудын папщIэ зэфIагъэкIхэмрэ.
ЗэIущIэм хэтхэм защыхуигъазэм, КIуэкIуэ Ю. А. къыхигъэщащ:
— ЩыIэ хъуа экономикэ щытыкIэр къэплъытэмэ, къэрал мылъкур зэгъэзэхуауэ къэгъэсэбэпыным псом хуэмыдэу иджыпсту мыхьэнэшхуэ иIэщ. Путин Владимир Федеральнэ Зэхуэсым зыщыхуигъазэм, экономикэм зэрыщыту щытепсэлъыхьым къыхигъэщащ бюджет мылъкур зэгъэзэхуэным мыхьэнэшхуэ зэриIэр, абыкIэ Iэмал нэхъыфIхэм ящыщу Урысейм и Президентым къилъытащ къэрал, муниципальнэ IуэхущIапIэхэм папщIэ къащэхухэр ягъэмэщIэныр. АбыкIэ къэгъэлъэгъуа хъуащ бюджетым щыщу лейуэ ягъэкIуэдыр илъэс къэс нэхъ мащIэ щIын зэрыхуейр. А къалэныр гъэзэщIа хъун папщIэ коррупцэмрэ мылъкур щIэуфауэ зэрызэрагъэкIуэкIымрэ япэщIэувэн хуейщ. АбыкIэ Iэмал, Iэмэпсымэ нэхъыщхьэу щытщ Iуэхухэр нахуэу икIи зэIухауэ ирагъэкIуэкIыныр.
Апхуэдэу, 2014 гъэм республикэм игъэкIуэд мылъкур проценти 5,5-кIэ (ар сом мелуан 588,6-рэ мэхъу) игъэмэщIэн хузэфIэкIащ. Мы гъэм и пэм къыщыщIэдзауэ — проценти 7,1-кIэ. Абы и лъэныкъуэкIэ Къэбэрдей-Балъкъэрым Кавказ Ищхъэрэ федеральнэ щIыналъэм етIуанэ увыпIэр щиIыгъщ.
ИлъэситI иримыкъум къриубыдэу хабзэр хъумэнымкIэ органхэм къэпщытэныгъэ миным щIигъу ирагъэкIуэкIащ. КъБР-м и Iэтащхьэм къыхигъэщащ абыхэм я бжыгъэр илъэс къэс нэхъыбэ зэрыхъур, апхуэдэу щытми, жэуапым зыри зэрырамышалIэр икIи абы арэзы укъызэримыщIыр: «ЩытыкIэм кIэлъыплъын хуейщ. Ар хабзэ гуэрым тегъэувапхъэщ. Абы щыгъуэм дэ хьэлэлу лажьэ цIыхухэр апхуэдэ къэпщытэныгъэхэмкIэ дгъэпIейтеинукъым, хьэжьвакъэжьышххэми жэуапым зыпыIуадзыфынукъым», — къыхигъэщащ республикэми и Iэтащхьэм.
КIуэкIуэ Юрий къыхигъэщащ къэралыр зыхуэныкъуэхэр къэщэхун IэнатIэм хабзэр къыщызэпызыудхэр, щIэпхъаджагъэ зылэжьхэр къыщIэгъэщыным, ахэр жэуапым ешэлIэным хуэунэтIауэ зэфIагъэкI Iуэхухэр щIэгъэхуэбжьэн зэрыхуейр, абы хуэунэтIауэ хабзэхъумэ IэнатIэ псори зэгъэуIуауэ а Iуэхум пэщIэтынуи къыхуриджащ.
ЗэгурыIуэныгъэ иращIылIауэ къулыкъур езыхьэкIхэм я щIэныгъэм хэгъэхъуэн, хабзэм къигъэувхэр тэмэму къагурыIуэу ахэр ягъэзэщIэным гулъытэ нэхъыбэ хуащIын зэрыхуейм тепсэлъыхьащ. ГъэзэщIакIуэ властым и органхэм хуагъэуващ бюджет мылъкур къызэра-
гъэсэбэпым нэхъ ткIийуэ кIэлъыплъыну.
ЗэIущIэм хэтащ федеральнэ инспектор нэхъыщхьэу КъБР-м щыIэ Канунников Владимир, КъБР-м и Парламентым и УнафэщI Егоровэ Татьянэ, КъБР-м и премьер-министр Мусуков Алий, къалэ, щIыналъэ администрацэхэм я унафэщIхэр, суд, хабзэхъумэ, къарузехьэ IуэхущIапIэхэм, жылагъуэ зэгухьэныгъэхэм я лIыкIуэхэр.
ЗэIущIэм щедэIуащ Къэбэрдей-Балъкъэрым и прокурор Жариков Олег, КъБР-м экономикэ зыужьыныгъэмкIэ и министр Рахаев Борис, Федеральнэ антимонопольнэ къу-
лыкъущIапIэм и управленэу республикэм щыIэм и унафэщI Пщыншэ Къазбэч, къэрал кIуэцI IуэхухэмкIэ министру КъБР-м щыIэ Ромашкин Игорь сымэ ящIа докладхэм.
КъБР-м и Iэтащхьэмрэ Правительствэмрэ
я пресс-IуэхущIапIэ.
